Radnja se događa u vrijeme Drugog svjetskog rata, odnosno 1940-ih u Poljskoj kod Auschwitz koncentracijskog logora. Kroz većinu filma događaje gledamo kroz oči nevinog osmogodišnjeg dječaka Bruna, sina zapovjednika koncentracijskog logora. Nitko u njihovoj obitelji ne shvaća što točno otac radi zbog čega se kroz film stvara ogromna napetost u kojoj se čak i gledatelj filma osjeća nemirno. Dječak iz dosade istražuje šumu iza kuće i pronalazi koncentracijski logor gdje upoznaje dječaka Schmuela koji sjedi na drugoj strani ograde. Bruno i Schmuel razvijaju prijateljstvo. Kroz svoj nevin pogled na svijet, Bruno pokušava shvatiti što se točno događa tamo gdje njegov otac radi.

 Gledamo i zabrinutu majku koja također nije svjesna grozota koje njezin suprug radi nevenim Židovima. Odlično je prikazano nasilje vojnika i zbunjenost stanovnika koji nisu znali što se zapravo događa oko njih. Glumci su od svakog izraza lica, preko plača do vriska, savršeno dočarali zlo i patnju. Glazba je odlično u svakoj sceni dočarala napetost i dramatičnost situacije. Kostimi su odlično prikazali tadašnji svijet: od zastrašujučih uniformi njemačkih vojnika, do prljavih “pidžama” koje su nosili Židovi u koncentracijskom logoru.

             Ovaj je film vrlo potresan, ali i bitan jer dočarava užas koji se događao u Drugom svjetskom ratu. Važno je da smo svjesni povijesti kako bi razumijeli svoje pretke i njihovo iskustvo, a i zaštitili buduće generacije od ponavljanja takvih tragedija. Cijelo vrijeme sam se osjećala napeto i nemirno te se ljutila na zle likove u priči - koja nažalost nije samo priča.

 Marta Babić

Film mi se jako svidio, iako je jedan od najtužnijih i najtragičnijih filmova koje sam ikad gledala. Svidjelo mi se to što se Bruno sprijateljio sa Schmuelom bez obzira što mu je otac bio nacist. Bruno nije znao što se događa ni zašto je Schmuel zatvoren. Drago mi je da je Bruno nalazio razne načine kako bi se mogao družiti sa Schmuelom donoseći mu pritom hranu. Riječ je o dragoj, nevinoj i ljubaznoj djeci koja nisu nimalo kriva za to što im se događa. Kraj me jako pogodio i grozno je što se sve to zapravo uopće i događalo. Nije mi jasno kako bi itko to mogao napraviti nekome samo zato što je drugačiji. Žao mi je što se tako na kraju završilo jer bi bilo puno ljepše da su obojica preživjela i da su se barem još malo mogli družiti… iako vrlo teško da se tako nešto i moglo dogoditi u to doba. Pitam se, što se dogodilo nakon što je Bruno umro? Je li možda Brunin otac postao blaži? Iako je isto teško za povjerovati. Najgore mi je razmišljati o svoj djeci i ljudima koji su morali izgubiti svoje živote zbog okrutnosti drugih ljudi. Ovo je tema koja me uvijek pogađa.

 Luna Vuković

Glavni se lik, dječak Bruno, nevino seli u blizinu koncentracijskog logora gdje upoznaje dječaka Shmuela. Unatoč ogradama i nacističkom režimu koji ih okružuje  njihovo prijateljstvo cvijeta. Film nam otkriva temu o ljudskosti, prijateljstvu i nevinosti u vrijeme nevjerojatne okrutnosti. Autor knjige i režiser filma majstorski stvaraju duboko emocionalne scene koje će dirnuti svako srce. Kroz pogled djeteta  gledatelji shvaćaju posljedice i pogreške Drugog svjetskog rata.

Dijeliti ljude po bilo kojoj osnovi uvijek za sobom povlači brutalne i razorne posljedice. A upravo ovaj film progovara o prijateljstvu između dva dječaka koja nisu gledala ni tko su ni što su te su time dokazala da religija ili bilo što drugo ne bi smijela biti prepreka među ljudima.

 Lana Ivošević